Զարմանալի խորն էր հայկականության կնիքը թամանյանական գործերում, քանզի նա հայ էր իր ողջ էությամբ՝ մտածելակերպով, ներաշխարհով, կենցաղով։ Ծնվել էր Եկատերինոդարում (ներկայիս՝ Կրասնոդար), 1878-ին, որպես բանկային աշխատող, Նոր Նախիջևանից այստեղ պաշտոնավարելու ուղարկված Հովհաննես Թամանյանի ընտանիքում։ Պատահականություն չպետք է համարել՝ երբ 1904-ին ավարտեց Պետերբուրգի գեղարվեստի ակադեմիան նկարիչ-ճարտարապետի կոչումով, նրա առաջին աշխատանքը դարձավ տեղի հայկական եկեղեցու (18-րդ դար) վերականգնումը։ Դժվար աշխատանք էր. այն կառուցվել էր ոչ հայ ճարտարապետի նախագծով, և պետք էր շատ բան փոխել, հայկականացնել։ Եկեղեցու հայրերը գնահատեցին նրա գործը, և երիտասարդ Թամանյանը ներգրավվեց Պետերբուրգի հայոց եկեղեցական խորհրդի աշխատանքում՝ որպես ճարտարապետ։